Maimane: ‘Ons oomblik van moed is nou’Mmusi Maimane. Foto: DA/Twitter Mmusi Maimane, leier van die DA, het Saterdag tydens die party se laaste byeenkoms voor die verkiesing sterk uitgevaar teen pres. Cyril Ramaphosa. Maimane het Ramaphosa daarvan beskuldig dat hy die afgelope 25 jaar toegekyk het hoe die ANC geplunder het. Hy het aan duisende ondersteuners by die Dobsonville-stadion in Soweto gesê hy is kwaad aangesien die leier wat gekies is om die mense te verteenwoordig uiteindelik van hulle gesteel het. “Wat die aanstootlikste is, is dat hulle van die armes gesteel het. Hulle het geld gevat wat bedoel was om die lewe van ons kwesbaarste burgers leefbaar te maak en dit in hul eie sakke gesit. Die ANC was eens die leier in die stryd om vryheid, maar vandag staan die party direk in die weg van vryheid vir miljoene Suid-Afrikaners. Foto: (AP Photo/Jerome Delay) “Hulle was eens op ŉ tyd ŉ beweging, maar vandag is hulle ŉ monument – ŉ blote oorblyfsel van die verlede. Hulle was eens ons bevryders, maar vandag moet ons van hulle bevry word. Daarom is ek kwaad,” het hy gesê. “Ons is almal op geleende tyd in hierdie land en gebruik geleende geld. Maar alles wat geleen word, raak uiteindelik op. Ons sal teen die einde van die verkiesing weinig diesel oorhê en die ligte sal afgaan. En ons sal sekerlik ook sonder geld sit met ŉ groeikoers van net 0,8%.” Volgens Maimane was Ramaphosa reeds in die regering toe korrupsie in die ANC begin versprei het. “As Suid-Afrikaners in die verlede deur vrees voortgedryf is, sou apartheid nog bestaan het. Maar mense is deur hoop voortgedryf, en hulle het moed getoon en verandering gekies. Ons oomblik van moed is nou.” Maimane het gesê hy is verskriklik trots op die DA se groei die afgelope 25 jaar. “Die DA is groter en sterker as ooit tevore. Ons is meer divers as ooit tevore. Ons regeer op meer plekke as ooit tevore. Ons is verenig in ons missie om een Suid-Afrika vir almal te bou,” het hy gesê.